[{"text_idx": "#000000", "text": "HafanLlywodraethuCyrff LlywodraethuPapurau llywodraethuCyrff CynghoriCysylltwch a\u0302 niEnglishCymraeg"}, {"text_idx": "#000004", "text": "Yn Ystyried Buddsoddi?Chwilio am Fuddsoddiad?"}, {"text_idx": "#000005", "text": "Y Newyddion DiweddarafDigwyddiadau ar y gweill"}, {"text_idx": "#000007", "text": "Yn dilyn buddsoddiad sylweddol o \u00a34.4m gan Brifddinas-Ranbarth Caerdydd, mae Zip World, sy\u2019n enwog yng Ngogledd Cymru am fod a\u0302\u2019r llinell sip gyflymaf yn y byd, wedi dod a\u0302\u2019u brand unigryw o dwristiaeth antur i ganol gwlad fynyddig y Rhigos. Gyda\u2019r nod o roi hwb i economi De Cymru, wrth ddefnyddio\u2019r dirwedd drawiadol i adfywio\u2019r eicon hwn o hanes glofaol y rhanbarth, agorodd y safle i\u2019r cyhoedd ar 26 Ebrill. Yn awyddus i weld y trawsnewidiad rhyfeddol hwn a chael profiad o Zip World ein hunain, fe gwrddon ni ag Ellie Watkins, sy\u2019n rheoli\u2019r holl weithgarwch marchnata lleol, a\u2019r ti\u0302m ehangach i ddeall mwy am hanes Zip World Tower a\u2019i gynlluniau presennol ac i\u2019r dyfodol, a sut brofiad ydy gweithio yno."}, {"text_idx": "#000009", "text": "\u201cRwy\u2019n ystyried mai nod fy ro\u0302l yw dod a\u0302 hapusrwydd i bobl De Cymru,\u201d meddai Ellie, sy\u2019n cyfleu agwedd a brwdfrydedd sydd gan yr holl staff y buom yn siarad a\u0302 nhw. \u201cRwy\u2019n ei weld fel cyfle i helpu i greu profiadau hwyliog, cofiadwy i bobl.\u201d Mae\u2019r brwdfrydedd a ddangoswyd gan Ellie yn nodweddu agwedd ac ymddygiadau\u2019r holl staff \u2013 does neb yn gweld eu ro\u0302l fel \u2018swydd yn unig\u2019, mae pawb yn ei hystyried fel cyfle i helpu i greu profiadau hwyliog a chofiadwy i bobl. Ac mae\u2019r profiad cofiadwy hwnnw\u2019n dechrau gyda\u2019r daith i\u2019r safle ei hun..."}, {"text_idx": "#000010", "text": "Mae gyrru i Fynydd y Rhigos a gweld pobl yn ciwio, pob un yn llawn cyffro i fod yn cymryd rhan mewn rhywbeth hollol wahanol a phawb yn chwilio am ychydig o antur go iawn ar o\u0302l bod yn gaeth i\u2019r ty\u0302 am fisoedd oherwydd pandemig Covid-19, ynghyd a\u0302\u2019r cefndir mynyddig mawreddog, yn olygfa werth ei gweld. Wrth i bobl wibio heibio uwchben ar linell sip Phoenix 70 mya, cawsom ein cyfarch gan Ellie, a oedd yn awyddus i\u2019n tywys o amgylch y safle. Mae gan Zip World Tower fynedfa brysur yn llawn nwyddau, fideos ar y sgriniau uwchben o\u2019r profiad y gallwch ddisgwyl ei gael, a hyfforddwyr yn ffitio offer ar bobl yn barod ar gyfer eu taith wib i lawr safle antur awyr agored mwyaf gwefreiddiol De Cymru. O\u2019r cychwyn cyntaf, cewch eich amgylchynu gan awyrgylch llawn cyffro a disgwyliad."}, {"text_idx": "#000011", "text": "Roedd brwdfrydedd Ellie dros ei swydd yn glir o\u2019r dechrau. Gyda chefndir mewn addysgu, marchnata a chwaraeon antur, a phrofiad o weithio yn Seland Newydd \u2013 mewn ardal sy\u2019n enwog am ei chwaraeon antur \u2013 mae\u2019r ro\u0302l hon yn berffaith iddi fanteisio ar ei chryfderau."}, {"text_idx": "#000012", "text": "\u201cRoeddwn yn gweithio i A. J. Hackett (sefydlwr neidio bynji fel gweithgaredd antur) ac roeddwn wrth fy modd gyda phopeth oedd yn ymwneud a\u0302 rhoi\u2019r profiad hwnnw i bobl. Pan wnaeth fy nhad, sy\u2019n frodor o\u2019r ardal hon, ddangos y cyfle swydd yn Zip World ar gyfer y Cydlynydd Marchnata, roeddwn i\u2019n gwybod ar unwaith mai dyma\u2019r swydd i mi.\u201d"}, {"text_idx": "#000013", "text": "Dathlu\u2019r newydd wrth hyrwyddo\u2019r hen"}, {"text_idx": "#000014", "text": "\u201cBydd gwylio pobl yn dod i lawr y llinell sip, myfyrio ar hanes y lle neu ymweld a\u0302\u2019r safle yn brofiad arbennig, llawn atgofion i lawer. Yn wir, rhai o\u2019r bobl gyntaf i brofi\u2019r llinellau oedd y cyn-lowyr eu hunain. Mae Tyrone O\u2019Sullivan, un o\u2019r rheolwyr gwreiddiol a oedd yn gyfrifol am y broses o brynu asedau Glofa\u2019r Tw\u0302r, wedi bod yn hynod gefnogol o\u2019n hagor ac wedi bod yn ymwneud yn helaeth a\u0302\u2019n cyhoeddusrwydd yn y cyfryngau ac mae\u2019n gobeithio ymweld a\u0302\u2019r safle gyda\u2019i deulu i reidio\u2019r llinell sip yn fuan iawn!\u201d"}, {"text_idx": "#000015", "text": "Trwy ymgorffori rhai o\u2019r adeiladau gwreiddiol yn adeiledd y cyfleusterau newydd, mae Zip World yn gwneud eu gorau glas i gyfuno hanes a\u0302 seilwaith newydd ac, wrth wneud hynny, maent yn creu cyrchfan a fydd yn taro tant gyda phobl ar sawl lefel."}, {"text_idx": "#000016", "text": "\u201cMae\u2019r glowyr wedi bod mor gefnogol i Zip World. Rydyn ni eisiau gwneud popeth o fewn ein gallu i gadw\u2019r stori honno\u2019n fyw ac ar flaen meddyliau,\u201d dywedodd Ellie."}, {"text_idx": "#000017", "text": "Mae hi nawr yn y broses o weithio gyda chwmni cyfryngau i ffilmio hanes y lofa a\u2019r glowyr i greu stori weledol a fydd yn anrhydeddu eu gwaddol ac yn ychwanegu dimensiwn arall eto at yr atyniadau i ymwelwyr."}, {"text_idx": "#000018", "text": "Ennill calonnau a meddyliau\u2019r gymuned"}, {"text_idx": "#000019", "text": "O ran yr athroniaeth a\u2019r gwerthoedd sy\u2019n sail i ymagwedd Zip World, dywedodd Ellie, \u201cDydyn ni ddim eisiau bod yn fusnes sy\u2019n digwydd gweithredu yma. Rydyn ni eisiau cymryd rhan, bod yn rhan o wead y gymuned leol, ac mae hyd yn oed pethau bach fel casglu sbwriel cymunedol i lanhau\u2019r ardal yn ffordd y gallwn ni roi rhywbeth yn o\u0302l ac ymgysylltu mewn ffordd gadarnhaol. Yn ddiweddar, gwnaethom gynnal digwyddiad casglu sbwriel ar y cyfryngau cymdeithasol a daeth 25 o wirfoddolwyr i helpu. Nawr mae pobl yn ein holi o ran pryd bydd yr un nesaf yn cael ei gynnal! Mae lefel yr ymgysylltu a\u2019r ysbryd cymunedol yma yn wych ac rydym am wneud ein gorau glas i annog a datblygu hynny ymhellach fyth. Mae\u2019n ymddangos bod pawb am ein gweld yn llwyddo ac mae hynny\u2019n wirioneddol galonogol.\u201d"}, {"text_idx": "#000020", "text": "Defnyddio pw\u0302er Brand Zip World i gefnogi a datblygu trigolion a mentrau lleol"}, {"text_idx": "#000021", "text": "\u201cRydym yn credu\u2019n gryf mewn cefnogi elusennau lleol a mentrau lleol yn ogystal a\u0302 chyflogi pobl leol... Dim ond ar y camau cynnar rydyn ni ar hyn o bryd ond rydym wedi dechrau cynnig llinellau sip noddedig lle rydym yn darparu teithiau am ddim i elusennau eu cynnig fel gwobrau raffl i godi arian. Ein cynllun yw gweithio gydag un brif elusen ac am hynny rydym wedi dewis Plant y Cymoedd \u2013 elusen anhygoel sydd wedi newid bywydau llawer iawn o blant mewn hen gymunedau glofaol. Ar hyn o bryd rydym yn datblygu cynllun ar gyfer sut rydym yn mynd i weithio gyda\u2019n gilydd a byddwn yn rhoi gwybod mwy am hynny cyn bo hir \u2013 felly cadwch lygad amdani!\u201d"}, {"text_idx": "#000022", "text": "\u201cRydym hefyd yn gobeithio datblygu clwb ar o\u0302l ysgol a chynnwys digwyddiadau fel \u2018diwrnod ym mywyd\u2019..... fel y gall plant ysgol gael profiad uniongyrchol o\u2019r hyn y mae rhai o\u2019n rolau\u2019n ei gynnwys. Cynigir teithiau addysgol ar hyn o bryd ar y safle yng Ngogledd Cymru lle mae hanes, straeon a threftadaeth yr ardal yn dod yn fyw. Ein nod yn y tymor hwy fydd gwneud yr un peth yn y Rhigos.\u201d"}, {"text_idx": "#000026", "text": "I fusnesau mae Zip World yn gobeithio darparu digwyddiadau sy\u2019n cynnig defnyddio eu bwyty bistro gyda\u2019i far cwbl drwyddedig sy\u2019n gweini bwyd twym ac oer gyda lle ar gyfer 176 o bobl (30 i 40 ar lawr mesani\u0302n ar waha\u0302n) ynghyd a\u0302 100 o leoedd yn yr awyr agored. Byddai hyn yn lle perffaith ar gyfer diwrnodau meithrin ti\u0302m corfforaethol, digwyddiadau, brecwast busnes a mwy."}, {"text_idx": "#000027", "text": "\u201cMae gennym gynifer o syniadau ac mae gan y safle gymaint o botensial i\u2019r dyfodol,\u201d meddai Ellie. \u201cMae\u2019n lle anhygoel o gyffrous i weithio ac rwy\u2019n teimlo\u2019n freintiedig i fod yn rhan ohono.\u201d"}, {"text_idx": "#000031", "text": "Yn olaf, ewch i brofi\u2019r Phoenix neu Tower Coaster drosoch eich hun yn Zip World Tower \u2013 gallwch brynu eich tocynnau yma: neu ewch i gael coffi, rhyfeddu at y golygfeydd a chefnogi\u2019r cwmni anhygoel hwn yn eu menter newydd."}, {"text_idx": "#000034", "text": "Media Cymru: ailfeddwl y posibilrwydd mewn ymchwil a datblygu ac arloesi"}, {"text_idx": "#000036", "text": "Cronfa IIC gwerth \u00a350M CCR yn mynd ag arloesi busnesau bach a chanolig i lefel newydd"}, {"text_idx": "#000037", "text": "Os hoffech dderbyn copi\u0308au o'n cylchlythyrau, cwblhewch y ffurflen gyda'ch manylion isod."}]